section_heading: Povijest
paragraph_text: Samo nekoliko samostana u Europi mogu pratiti svoju redovničku tradiciju od 12. stoljeća do naših dana, te posjeduju odgovarajuće objekte koji su ujedno i funkcionalni i reprezentativni. Heiligenkreuz je izvanredan primjer kontinuiteta kroz stilove romanike, gotike i baroka. Samostanski prostori tipičnih odlika srednjovjekovnog cistercitskog samostana impresivno predstavljaju povijest arhitekture i razvoja konstrukcija od srednjeg vijeka do primjera svih kasnijih stilova. Također, izvorna samostanska funkcija se u potpunosti zadržala, odnosno srednjovjekovne zgrade samostana se još uvijek koriste u prvotne namjene, a time su i na odgovarajući način sačuvane. One ilustriraju punu duhovnu dimenziju, ali i povijesni, umjetnički i kulturni značaj takvog mjesta. Srednjovjekovni dijelovi samostanskog kompleksa (crkva, samostan, stambene zgrade) koji su od izuzetnog značaja za povijest arhitekture su između ostalog i vrhunski primjeri srednjovjekovnih dekoracija od stakla, raskošnog baroknog uređenja interijera i namještaja, a tu je i velika knjižnica sa zbirkom umjetnina. Opatija Heiligenkreuz sinonim je monaške tradicije i odgovornog očuvanja povijesne baštine: zbog toga ju je Austrija još 1994. godine nominirala za upis na UNESCO-ov popis mjesta svjetske baštine u Europi.<ref> Heiligenkreuz Abbey na službenim stranicama UNESCO-a. Pristupljeno 11. lipnja 2013.